Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од П.М., поднесена против Општина Василево, по предметот Барање за пристап до информации од јавен карактер, на 22.08.2025 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од П.М., поднесена против Општина Василево, заведена во Агенцијата под бр.08-443 на 18.08.2025 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

П.М., како што е наведено во Жалбата, на 25.07.2025 година поднела Барање за пристап до информации од јавен карактер до Општина Василево, со кое побарала на е-маил да и се достави следната информација:

„Кој бил вршител на должност в.д. директор во ООУ „Гоце Делчев“ – Василево во период од 08.04.2025 год. до 16.04.2025 година?“.

Имателот на информации, на ова Барање не одговорил во законски предвидениот рок поради што Барателот на информацијата, во законски предвидениот рок, поднел Жалба заведена во Агенцијата под бр. 08-443 од 18.08.2025 година.

Агенцијата, со електронски допис бр.08-443 од 18.08.2025 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 19.08.2025 година до Агенцијата достави електронски допис насловен „одговор по жалба доставена од Павлинка Милчева“, во прилог на кој е доставен Одговор на Барање бр.15-1179/2 од 18.08.2025 година, адресиран до Павлинка Милчева. Во Одговорот е наведено дека „Градоначалникот на Општина Василево во периодот од 07.10.2024 година до 17.04.2025 година има донесено две решенија за именување и избор на директор во ООУ „Гоце Делчев“ Василево...со Решение бр.09-1193/1 од 07.11.2024 година за вршител на должност директор...го именува Виктор Христов од Струмица...со Решение бр.09-448/3 од 17.04.2025 година за директор...го именува Виктор Христов од Струмица“.

Во телефонски контакт од 19.08.2025 година со Барателот на информации, службеното лице во Агенцијата, кое постапува по предметот, е известено дека Барателот не добил ниту електронски одговор, ниту истиот му е доставен со препорачана поштенска пратка.

 На барање од Агенцијата бр.08-443 од 19.08.2025 година. Имателот на информации до Агенцијата достави принт-скрин од „Достава на информација од Општина Василево“, од кој е видно дека на 18.08.2025 година во 15:04 часот службеното лице за посредување со информации на Општина Василево, Зора Коларова, по електронски пат го проследила погоре наведениот Одговор на електронската адреса на Барателот на информации:...

 По контактирање на Барателот на информацијата, Агенцијата констатира дека својот Одговор Имателот на информации го доставил на погрешна електронска адреса, односно наместо до **...**., го доставил до ....

Агенцијата по електронски пат на 22.08.2022 година го проследи до Барателот на информации погоре наведениот Одговор на Барање бр.15-1179/2 од 18.08.2025 година и побара да се произнесе по истиот.

На 22.08.2025 година Барателот на информации до Агенцијата достави електронски допис во кој наведува дека го добил препратениот Одговор на Барањето и “...затоа ја повлекувам жалбата“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот **со задоцнување** и со посредство на Агенцијата, по електронски пат ја добил бараната информација.

Агенцијата му укажува на Имателот на информации, дека во иднина за исти и слични барања да постапи согласно член 21 став 1 од Законот за слободен пристап до информации од јавен карактер кој гласи “Имателот на информацијата е должен веднаш да одговори по барањето на барателот, **а најдоцна во рок од 20 дена** од денот на приемот на барањето“. Исто така, Имателот е должен своите одговори да ги доставува на точна електронска адреса, посочена од Барателот на информации.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

 **Пламенка Бојчева**